Tytus, Romek ja A'Tomek

"Tytus, Romek ja A'Tomek" (poola keeles Tytus, Romek i A’Tomek) on Henryk Jerzy Chmielewski loodud poola koomiksisari, mis ilmus aastatel 1957–2021 noorteajakirjas Świat Młodych ja alates 1966. aastast ka eraldiseisva köitena.

Koomiksisarja esimene osa ilmus 22. oktoobril 1957 ajakirja Świat Młodych 85. numbris ning kandis pealkirja "Romek i A'Tomek". Selles oli kaks nimitegelast, Romek ja Atomek. Tytuse tegelaskuju lisandus koomiksisse alates teisest osast.

 Sisu 
Kaks poola skauti, Romek ja A'Tomek, püüavad humaniseerida inimahv Tytus de Zoo'd, kellel on vastupidi eelarvamustele palju inimlikke omadusi. Tytus, Romek ja A'Tomek satuvad sageli keerulistesse olukordadesse, aga neil õnnestub neist alati edukalt välja tulla.

Koomiksis juhtuvad sündmused on tihti absurdset laadi, kuid samas sisaldab see palju hariva sisuga sõnumeid geograafia, looduskaitse ja ajaloo kohta.

 Populaarsus 
Koomiksit "Tytus, Romek ja A'Tomek" peetakse Poolas koomiksiklassikaks ja see on üks populaarsemaid Poola koomikseid. Alates 2006. aastast on "Tytus, Romek ja A'Tomek" Poola kõige pikemat aega ilmunud koomiks.
pisi| Tytus figureerimas Poolas kaubanduskeskuse reklaamil

 Peategelased 
Algselt olid koomiksisarja peategelasteks kaks poola skauti, Romek ja A'Tomek. Hiljem liitus nendega šimpans Tytus.

 Tytus de Zoo on šimpans, kes jõuab igale poole, ta on vapper, heasüdamlik, leidlik, kuid kohati riukalik. Ta on eri sõidukite katsepiloot, algselt oli tal saba, aga mõne aja pärast see "kadus". Tänu Romeki ja A'Tomeki pingutustele sai temast skaut.

 Romek on pikk, kõhn, pikkade juustega, mässajast teismeline. Samal ajal on ta argpüks. Ta kahtleb, kas Tytust ikka on võimalik humaniseerida.

 A'Tomek on lühike, paks, intelligentne, üleolev, heade juhiomadustega. Tema hobiks on lühikeste luuletuste kirjutamine ja temast saab kolmiku ninamees.

 Professor T.Alent (mõnikord lihtsalt "Talent") on ekstsentriline teadlane ja leiutaja. Ta on Universaalseadmete Instituudi, kus Tytusele, Romekile ja A'Tomekile luuakse ulmelisi sõidukeid ja muid leiutisi, asutaja. Tal on palju hiiri, kelle peal ta katseid teeb.

 Papcio Chmiel on joonisversioon koomiksisarja autorist, tegu on maalikunstnikuga, Tytuse, Romeki ja A'Tomeki moraalse autoriteediga. Ta sekkub sageli koomiksikangelaste seiklustesse. Näiteks joonistab ta Tytusele tugevamad lihased, et too võistluse võita saaks, kuid siis, kui ta diskvalifitseeritakse, kingib (joonistab) ta talle lohutusauhinnaks sukeldumiskomplekti.

 Raamatud 
pisi|240x240px| Koomiksite autor Henryk Jerzy Chmielewski 2016. aastal
 I raamat – "Skaut Tytus" (Tytuse sünd ja skaudiorganisatsiooniga liitumine)
 II raamat – "Tytus saab juhiloa" (koomiksikangelased õpivad tundma liikluseeskirju ja saavad juhiload; nende sõidukiks on mehaaniline robothobune Rozalia)
 III raamat – "Kosmonaut Tytus" (koomiksitegelased kaaperdavad raketi ja reisivad läbi kosmose, tutvudes erinevate tulnukatega; nende sõiduvahenditeks on kaks raketti ja kosmoseloom nimega Karbulot)
 IV raamat – "Sõdur Tytus" (koomiksikangelased mängivad sõda ja pälvivad joonistusvõistlusel auhinna – nad saavad osaleda päris sõjaväeõppustel)
 V raamat – "Teekond ümber veerandmaailma" (koomiksikangelased asuvad teekonnale ümber maailma, uurides selliseid kohti nagu Rootsi, Inglismaa, Arktika, Kuuba, Aafrika ja Artek (NSVL))
 VI raamat – "Olümpiasportlane Tytus" (Romek ja A'Tomek otsustavad saata Tytuse olümpiamängudele, selleks treenivad nad teda eri spordialadel)
 VII raamat – "Tytus parandab geograafia hinnet" (käes on kooliaasta lõpp ja Tytus peab parandama ära Poola kohta käiva geograafia kontrolltöö eest saadud kahe, seega Romek ja A'Tomek õpetavad talle Poola geograafiat)
 VIII raamat – "Astronoom Tytus" (maagiline seadeldis viib koomiksitegelased ajas tagasi, et nad saaksid kohtuda kuulsa astronoomi Kopernikuga)
 IX raamat – "Tytus Metsikus Läänes" (Tytusest saab kauboi, Romek ja A'Tomek tõttavad talle appi)
 X raamat – "Looduskaitse" (koomiksikangelased katsetavad uut sõidukit, mis läheb rikki ja maandub inimtühjal saarel. Kütus on otsa saanud ja poisid peavad selle tootmiseks läbima mitmed ajastud. Protsessi käigus saastavad nad saare keskkonda)
 XI raamat – "Mälestiste kaitse" (tegelased päästavad ajaloolise lossi varemed lammutamise eest ning kohtuvad vaimuga, kes kannab nad muistsesse aega, et nad saaksid varastada lossi ehitusplaanid ja osaleda atentaadis vürst Jedzosławi vastu)
 XII raamat – "Operatsioon Bieszczady 40" (koomiksikangelased lähevad luureoperatsiooni Bieszczady 40 raames mägedesse skaudilaagrit ehitama)
 XIII raamat – "Ekspeditsioon Mõttetustesaartele" (professor T. Alent julgustab poisse uurima tundmatuid Mõttetustesaari, kus elavad kummalised inimesed)
 XIV raamat – "Uued õpetamismeetodid" (Romek ja A'Tomek korraldavad Tytusele koolitunde ja püüavad talle õpetada tavalisi kooliaineid, kasutades professor T. Alenti õppemasinat)
 XV raamat – "Geoloog Tytus" (jällegi on professor T. Alentil poistele ülesanne – uurida, mis peitub sügaval maapõues)
 XVI raamat – "Ajakirjanik Tytus" (Tytus saab kogemata peatoimetaja ametikoha ning hakkab koos Romeki ja A'Tomekiga artiklite jaoks materjale koguma)
 XVII raamat – "Tytuse humaniseerimine muusika kaudu" (Romek ja A'Tomek tutvustavad Tytusele muusikat, et teda inimlikumaks muuta, lõpuks röövib Tytuse UFO)
 XVIII raamat – "Kunstnik Tytus" (seekord teeb Tytus tutvust maalikunstiga)
 XIX raamat – "Näitleja Tytus" (Romek ja A'Tomek viivad Tytuse kujutlusvõime abil eri ajastutesse, kus tegelased ise muutuvad näitlejateks)
 XX raamat – "Teine väljasõit Mõttetustesaartele" (koomiksikangelased suunduvad uue sõiduvahendiga saarestiku veel külastamata saartele)
 XXI raamat – "Tytus ja sipelgad" (Tytus haigestub ja külastab unes koos Romeki ja A'Tomekiga sipelgapesa)
 XXII raamat – "Gängster Tytus" (mässumeelne Tytus hakkab eksperimendi korras gängstereid paika panema)
 XXIII raamat – "Tytus teeb narkot" (Tytus saab teada, kui rumal on teha narkootikume ja satub koos Romeki ja A'Tomekiga nende tootmisüksusse)
 XXIV raamat – "Tytus ja NATO" (enne Poola liitumist NATOga otsustavad koomiksikangelased läbida uue sõjaväelise ettevalmistuse)
 XXV raamat – "Tytus abiellub" (Tytus tutvub nais-šimpansiga, kellesse ta peatselt armub)
 XXVI raamat – "Pulmareis" (Tytus läheb koos oma kaaslasega mesinädalatele)
 XXVII raamat – "Graffitikunn Tytus" (koomiksikangelased näevad unenägusid, Tytus näeb unes, et on triipkoodimeister)
 XXVIII raamat – "Internetikasutaja Tytus" (Tytus satub skannimise tulemusel internetti)
 XXIX raamat – "Piparkoogiküpsetaja Tytus" (Tytus, Romek ja A'Tomek lähvad Toruńi piparkoogivabrikusse, kus A'Tomekist saab asutuse juhataja, Romekist piparkoogimeister ja Tytusest õpipoiss)
 XXX raamat – "Ülekaal" (koomiksikangelased aitavad professor T. Alentil võidelda rasvumise vastu)
 XXXI raamat – "Fänn Tytus" (Tytus üritab loomade abiga neuroosi ravida)

 Viited 

Kategooria:Koomiksid
Kategooria:Koomiks